NÁRODNÁ RADA SLOVENSKEJ REPUBLIKY

VI. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Návrh

zákon

z .................... 2012,

**ktorým sa mení a dopĺňa zákon č. 108/2000 Z. z. o ochrane spotrebiteľa pri podomovom predaji a zásielkovom predaji v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 108/2000 o ochrane spotrebiteľa pri podomovom predaji a zásielkovom predaji v znení zákona č. 266/2005 Z. z., zákona č. 118/2006 Z. z., zákona č. 343/2007 Z. z. a zákona č. 402/2009 Z. z. sa mení a dopĺňa takto:

V § 5 sa odsek 1 dopĺňa písmenom d), ktoré znie:

„d) v prevádzkových priestoroch obchodníka alebo prostredníctvom prostriedkov komunikácie na diaľku hneď po tom, ako bol spotrebiteľ oslovený na mieste, ktoré nie je prevádzkovým priestorom obchodníka.“.

Za § 6 sa vkladá § 6a, ktorý znie:

„§ 6a

Ak ide o podomový predaj tovaru alebo poskytovanie služieb, na ktorých predaj alebo poskytovanie sa vyžaduje iné oprávnenie, povolenie alebo oznámenie podľa osobitného predpisu,12a) musí zmluvu so spotrebiteľom uzavrieť osoba, ktorá má aspoň úplné stredné odborné vzdelanie a odbornú prax v oblasti, ktorá je predmetom zmluvného vzťahu, a je obchodným zástupcom predávajúceho, inak je zmluva neplatná.“.

Poznámka pod čiarou k odkazu 12a znie:

„12a) Napríklad zákon č. 656/2004 Z. z. o energetike a o zmene niektorých zákonov v znení neskorších predpisov.“.

V § 7 ods. 1 písm. d) sa slová „do siedmich pracovných dní“ nahrádzajú slovami „do 14 pracovných dní“.

§ 7 sa dopĺňa odsekom 4, ktorý znie:

„(4) Predávajúci nesmie predaj tovaru, vrátane jeho dodania alebo poskytnutie služby spotrebiteľovi podmieňovať predchádzajúcim zaplatením ceny za tovar alebo službu.“.

V § 8 ods. 2 sa slová „siedmich pracovných dní“ nahrádzajú slovami „14 pracovných dní.“.

V § 8 ods. 3 sa slová „preddavok najneskôr“ nahrádzajú slovami „preddavok bezodkladne, najneskôr“.

§ 8 sa dopĺňa odsekom 4 ktorý znie:

„(4) Ak predávajúci nevráti spotrebiteľovi cenu alebo preddavok zaplatený za tovar alebo za službu v lehote podľa odseku 3, je spotrebiteľ oprávnený vrátenie tovaru predávajúcemu odoprieť až do doby, keď predávajúci spotrebiteľovi zaplatenú cenu alebo preddavok za tovar alebo službu vráti.“.

§ 10 sa dopĺňa odsekom 6, ktorý znie:

„(6) Predávajúci nesmie predaj tovaru, vrátane jeho dodania, alebo poskytnutie služby spotrebiteľovi podmieňovať predchádzajúcim zaplatením ceny za tovar alebo službu.“.

V § 12 ods. 1 sa slová „do siedmich pracovných dní“ nahrádzajú slovami „do 14 pracovných dní“.

V § 12 ods. 4 písm. b) sa slová „spotrebiteľovi najneskôr“ nahrádzajú slovami „spotrebiteľovi bezodkladne, najneskôr“.

**Čl. II**

Tento zákon nadobúda účinnosť 1. novembra 2012.